b'\n_START_ARTICLE_\nKomplekstitrering\n_START_PARAGRAPH_\nKomplekstitrering er en kjemisk analysemetode der en bruker den evnen visse molekyler (ligander) har til \xc3\xa5 danne komplekser. Dette kan for eksempel brukes til \xc3\xa5 finne konsentrasjonen av metallioner i en pr\xc3\xb8vel\xc3\xb8sning (f. eks. drikkevann). Man tilsetter en ligand dr\xc3\xa5pevis til pr\xc3\xb8vel\xc3\xb8sningen, til alt metallet er bundet i komplekser._NEWLINE_For \xc3\xa5 kunne observere omslagspunktet, der mengden analysev\xc3\xa6ske (reagens) balanserer mengden metallioner (ekvivalenspunktet), brukes en indikator som har \xc3\xa9n farge s\xc3\xa5 lenge det finnes metallioner i l\xc3\xb8sningen, og en annen farge n\xc3\xa5r alt metallet er bundet i komplekser. Indikatoren skifter alts\xc3\xa5 farge i omslagspunktet. Man m\xc3\xa5ler da hvor mye analysev\xc3\xa6ske som er brukt til omslagspunktet, og kan dermed beregne hvor mye metall det er i vannet._NEWLINE_Komplekstitrering blir ofte brukt til \xc3\xa5 bestemme innholdet av kalsium (Ca) og magnesium (Mg) i vann. Summen av mengde kalsium og magnesium er et m\xc3\xa5l p\xc3\xa5 vannets hardhet. En mye brukt ligand for \xc3\xa5 bestemme hardheten i vann, er EDTA (etylendiamintetraacetat).  _NEWLINE_Som indikator brukes indikatoren eriokromsvart-T som er r\xc3\xb8d s\xc3\xa5 lenge det er Ca\xc2\xb2\xe2\x81\xba til stede, men skifter farge til gr\xc3\xb8nn n\xc3\xa5r det tilsettes EDTA etter ekvivalenspunktet (ogs\xc3\xa5 kalt endepunktet).  Det som er nevnt om kalsium om EDTA gjelder ogs\xc3\xa5 for magnesium. Titrer vi derfor en blanding av kalsium og magnesium bestemmer vi dermed summen av de to ionene. _NEWLINE_EDTA er en fireprotisk syre (kan spalte av 4 H\xe2\x81\xba) og kan forkortes H\xe2\x82\x84Y. Om den spalter av ett, to, tre eller fire protoner er avhengig av pH-verdien i l\xc3\xb8sningen. Ved komplekstitrering av kalsium skal pH-verdien ligge p\xc3\xa5 rundt 9-10. Dette f\xc3\xa5es ved \xc3\xa5 bruke en NH\xe2\x82\x84Cl/NH\xe2\x82\x83 buffer. Med pH p\xc3\xa5 rundt 9-10 dominerer HY\xc2\xb3\xe2\x81\xbb. Reaksjonen mellom HY\xc2\xb3\xe2\x81\xbb og f.eks. Ca\xc2\xb2\xe2\x81\xba er:_NEWLINE_HY\xc2\xb3\xe2\x81\xbb(aq) + Ca\xc2\xb2\xe2\x81\xba(aq) \xe2\x86\x92 CaY\xc2\xb2\xe2\x81\xbb(aq) + H\xe2\x81\xba(aq)'